CELEX: 32017D0547
Language: da
Date: 2017-03-21 00:00:00
Title: Kommissionens gennemførelsesafgørelse (EU) 2017/547 af 21. marts 2017 om gennemførelse af et tidsbegrænset forsøg i henhold til Rådets direktiv 2002/56/EF for så vidt angår læggekartoffelknolde, der er frembragt på grundlag af ægte kartoffelfrø (meddelt under nummer C(2017) 1736) (EØS-relevant tekst. )

23.3.2017   
            
            
               DA
            
            
               Den Europæiske Unions Tidende
            
            
               L 78/65
            
         KOMMISSIONENS GENNEMFØRELSESAFGØRELSE (EU) 2017/547
   af 21. marts 2017
   om gennemførelse af et tidsbegrænset forsøg i henhold til Rådets direktiv 2002/56/EF for så vidt angår læggekartoffelknolde, der er frembragt på grundlag af ægte kartoffelfrø
   
      
         (meddelt under nummer C(2017) 1736)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/56/EF af 13. juni 2002 om handel med læggekartofler (1), særlig artikel 19, og
   ud fra følgende betragtninger:
   
               (1)
            
            
               Med nye kartoffelavlsmetoder vil man kunne reducere varigheden af udviklingsprogrammer betydeligt, give adgang til større genetisk variation og muliggøre udviklingen af nye sorter med kombinationer af nyttige egenskaber.
            
         
               (2)
            
            
               Den nuværende anerkendte praksis for produktion af læggekartofler er afhængig af vegetativ formering af kartoffelknolde over flere generationer. Udviklingstendensen omhandlet i betragtning 1 omfatter formering af kartofler fra frø, såkaldte ægte kartoffelfrø. Med formeringsmetoder med udgangspunkt i ægte kartoffelfrø kan man forkorte den nødvendige tid til at producere et tilstrækkeligt stort antal læggekartofler til slutbrugerne betydeligt og samtidig reducere risikoen for akkumulering af sygdomme.
            
         
               (3)
            
            
               Da læggeknolde, der er frembragt på grundlag af ægte kartoffelfrø, i øjeblikket ikke opfylder kravet om, at de skal være frembragt efter retningslinjerne for systematisk vedligeholdelsesavl, jf. artikel 2, litra b), nr. i), i direktiv 2002/56/EF, er det nødvendigt at indsamle oplysninger om produktionen af og handelen med sådanne læggeknolde for at forstå den kvalitet og de inspektioner, som er nødvendige for at sikre disse læggeknoldes kvalitet og sundhed, og for at fastlægge, på hvilket stadium eller under hvilke betingelser de kan optages i certificeringsordningen. Der bør derfor gennemføres et midlertidigt forsøg i henhold til direktiv 2002/56/EF for så vidt angår læggeknolde, der er frembragt på grundlag af ægte kartoffelfrø, under tilsyn af de relevante myndigheder.
            
         
               (4)
            
            
               De pågældende læggeknoldes sundhed, identitet og kvalitet afhænger af sikring af kvaliteten, identiteten og sundheden af de innovative første og mellemliggende trin i produktionsprocessen. Oplysninger om sundhed, identitet og kvalitet af ægte kartoffelfrø og frøplanter, som er dyrket på grundlag af sådanne frø, bør derfor indsamles og indberettes for at sikre, at læggeknoldene opfylder kravene for basislæggekartofler eller certificerede læggekartofler.
            
         
               (5)
            
            
               Der er sparsom viden om opretholdelse af sundhed og tilstrækkelig sortsægthed og sortsrenhed i processen med produktion af læggeknolde, der er frembragt på grundlag af ægte kartoffelfrø. Der bør derfor indsamles og indberettes relevante oplysninger. Efter nogle år vil oplysningerne om sortsægtheden og sortsrenheden af det materiale, som er anvendt i forsøget, skulle gennemgås igen for at identificere potentielle problemer, som kan påvirke identifikationen og kvaliteten af materialet.
            
         
               (6)
            
            
               De medlemsstater, som deltager i forsøget, bør tillade, at læggeknolde, der er frembragt på grundlag af ægte kartoffelfrø, bringes i handelen. Som følge af den innovative produktionsproces bør producenterne fritages for visse krav i direktiv 2002/56/EF, særlig for så vidt angår mindstemål på de læggeknolde, som skal bringes i handelen, sortstræk, det maksimale antal generationer i marken og forekomsten af ydre mangler.
            
         
               (7)
            
            
               Ud over de generelle betingelser i direktiv 2002/56/EF bør der fastsættes specifikke betingelser for handel med læggeknolde under forsøget. Disse betingelser bør sikre, at der kan indsamles tilstrækkelige oplysninger til en vurdering af forsøget. Det er derfor nødvendigt at fastsætte regler for registrering, sporbarhed, mærkning, individafprøvning og resultatrapportering.
            
         
               (8)
            
            
               På grund af den eksperimentelle karakter af foranstaltningen omhandlet i denne afgørelse bør mængden af læggekartofler, som skal certificeres, være begrænset.
            
         
               (9)
            
            
               For at give medlemsstaterne mulighed for at kontrollere, at den maksimale mængde ikke overskrides, bør producenter, der har til hensigt at producere læggeknolde eller plante frøplanter under forsøget, være forpligtet til at angive de mængder, de har til hensigt at producere eller plante.
            
         
               (10)
            
            
               For at få et overblik over udviklingen i forsøget bør de deltagende medlemsstater hvert år forelægge Kommissionen og de andre medlemsstater en rapport over de mængder, der er bragt i handelen. Ved forsøgets afslutning bør de forelægge en endelig rapport om resultaterne af især inspektioner af marker eller partier og oplysninger om sundhed, identitet og kvalitet af ægte kartoffelfrø og frøplanter, der dyrket på grundlag af disse frø.
            
         
               (11)
            
            
               For at gøre det muligt for producenter og leverandører at producere og bringe en tilstrækkelig mængde læggeknolde i handelen under forsøget og tillade de kompetente myndigheder at inspicere materialet og indsamle tilstrækkelige og sammenlignelige oplysninger til brug i udfærdigelsen af den endelige rapport bør forsøget have en varighed på syv år, som er den maksimale varighed, jf. artikel 19 i direktiv 2002/56/EF.
            
         
               (12)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Genstand
   1.   Der igangsættes et tidsbegrænset forsøg på EU-niveau med henblik på at vurdere, hvorvidt produktionen af læggeknolde fra frøplanter, der er dyrket på grundlag af ægte kartoffelfrø, under visse betingelser kan udgøre et bedre alternativ til produktionen på grundlag af læggekartofler og således kan betragtes som retningslinjerne for systematisk vedligeholdelsesavl og for sundhedstilstanden i henhold til artikel 2, litra b), nr. i), i direktiv 2002/56/EF.
   2.   Formålet med forsøget er at vurdere følgende elementer:
   
               a)
            
            
               om produktionen af læggeknolde, jf. stk. 1, kan betragtes som »systematisk vedligeholdelsesavl«, jf. artikel 2, litra b), nr. i), i direktiv 2002/56/EF, og om ægte kartoffelfrø kan betragtes som frø fra avlstrin, der ligger forud for basislæggekartoflerne, jf. artikel 2, litra c), nr. i), i samme direktiv
            
         
               b)
            
            
               om læggeknolde, jf. stk. 1, med et mindre mål end det mindstemål, der er fastsat i artikel 10, stk. 1, i direktiv 2002/56/EF, kan accepteres
            
         
               c)
            
            
               om et andet antal generationer af basislæggekartofler og certificerede læggekartofler end det maksimale antal angivet i punkt 7 i bilag I til i direktiv 2002/56/EF kan accepteres
            
         
               d)
            
            
               om læggeknolde, jf. stk. 1, med flere ydre mangler end angivet i punkt 3 i bilag II til direktiv 2002/56/EF kan accepteres
            
         
               e)
            
            
               om læggeknolde. jf. stk. 1, opretholder tilstrækkelig sortsægthed og sortsrenhed efter adskillige cyklusser af vegetativ formering, og om der for sådanne læggeknolde kan accepteres andre lofter end de maksimale procentsatser for basislæggekartofler i punkt 1, litra b), i og for certificerede læggekartofler i punkt 2, litra b), i bilag I til direktiv 2002/56/EF
            
         
               f)
            
            
               om frøbårne sygdomme påvirker kvaliteten af læggeknoldene, jf. stk. 1, og om der bør fastsættes specifikke krav i forbindelse med disse sygdomme
            
         
               g)
            
            
               om det er nødvendigt at indføre særlige krav til sporbarhed, identitet, kvalitet og sundhed i produktionen af ægte kartoffelfrø og frøplanter dyrket på grundlag af ægte kartoffelfrø med henblik på at sikre kvalitet, identifikation og sundhedstilstand for læggeknolde, jf. stk. 1, og
            
         
               h)
            
            
               hvad er den mest hensigtsmæssige produktionsvej fra ægte kartoffelfrø til certificerede læggekartofler under de landbrugsmæssige og klimatiske forhold, der er fremherskende i Unionen.
            
         Artikel 2
   Definitioner
   I denne afgørelse forstås ved:
   a)   »ægte kartoffelfrø«: kartoffelfrø i botanisk forstand, der er produceret i EU
   b)   »forsøgsfrøplanter«: frøplanter, der er dyrket på grundlag af ægte kartoffelfrø i EU og bestemt til produktion af andre kartofler
   c)   »forsøgslæggeknolde«: kartoffelknolde, der er dyrket på grundlag af forsøgsfrøplanter i EU
   d)   »forsøgsmateriale«: ægte kartoffelfrø, forsøgsfrøplanter og forsøgslæggeknolde.
   Artikel 3
   Medlemsstaternes deltagelse
   1.   Enhver medlemsstat kan deltage i forsøget.
   2.   En medlemsstat, som beslutter sig for at deltage i forsøget (i det følgende benævnt »deltagende medlemsstat«), skal underrette Kommissionen og de andre medlemsstater om sin deltagelse.
   3.   En deltagende medlemsstat kan på ethvert tidspunkt bringe sin deltagelse til ophør ved at underrette Kommissionen og de andre medlemsstater herom.
   Artikel 4
   Officiel certificering og undtagelser fra direktiv 2002/56/EF
   Indtil den 31. december 2023 og inden for de kvantitative grænser i henhold til artikel 5 kan deltagende medlemsstater officielt certificere forsøgslæggeknolde som »basislæggekartofler« eller »certificerede læggekartofler« i overensstemmelse med de respektive bestemmelser i direktiv 2002/56/EF, hvis disse læggeknolde overholder artikel 6 og 7 i denne afgørelse, og de er avlet, produceret eller vedligeholdt af personer, der er registreret i henhold til artikel 8 i denne afgørelse, forudsat at de pågældende forsøgslæggeknolde tilhører en sort, der opfylder en af følgende betingelser:
   
               a)
            
            
               sorten er opført i den fælles sortsliste over landbrugsplantearter, jf. artikel 17 i Rådets direktiv 2002/53/EF (2)
               
            
         
               b)
            
            
               sorten er godkendt i en anden medlemsstat i henhold til artikel 3 i direktiv 2002/53/EF
            
         
               c)
            
            
               der er indgivet en gyldig ansøgning om godkendelse af den pågældende sort i henhold til artikel 3 i direktiv 2002/53/EF.
            
         Med henblik på første afsnit betragtes forsøgslæggeknoldene som værende frembragt efter retningslinjerne for systematisk vedligeholdelsesavl med hensyn til sorten og sundhedstilstanden, jf. artikel 2, litra b), nr. i), i direktiv 2002/56/EF, og som værende frembragt af frø fra avlstrin, der ligger forud for basislæggekartoflerne, jf. artikel 2, litra c), nr. i), i samme direktiv.
   Punkt 1, litra b), og punkt 2, litra b), i bilag I og punkt 3 i bilag II til direktiv 2002/56/EF finder ikke anvendelse.
   Artikel 10 i direktiv 2002/56/EF finder ikke anvendelse for knolde, der er høstet fra forsøgsfrøplanter.
   Artikel 5
   Kvantitativ begrænsning
   Certificering i henhold til artikel 4 skal for hver deltagende medlemsstat hvert år begrænses til en mængde forsøgslæggeknolde, som ikke overstiger 0,3 % af de producerede læggeknolde eller et maksimum på 10 hektarer med læggeknolde, der er plantet i det pågældende år i den pågældende medlemsstat.
   Senest den 30. april hvert år skal hver producent underrette certificeringsmyndigheden om størrelsen af det areal, på hvilket han agter at producere forsøgslæggeknolde i det pågældende år.
   Artikel 6
   Krav til kvalitet, identitet og sundhed for forsøgsfrøplanter og ægte kartoffelfrø
   Forsøgslæggeknolde produceres på grundlag af forsøgsfrøplanter, som opfylder kravene i del A i bilag I, og som er dyrket på grundlag af ægte kartoffelfrø frembragt ved seksuel krydsning af indavlsforældrelinjer og opfylder kravene i del B i bilag I.
   Artikel 7
   Maksimalt antal generationer
   Uanset punkt 7, første og andet afsnit, i bilag I til direktiv 2002/56/EF er det maksimale antal kombinerede generationer af basislæggekartofler og certificerede læggekartofler, der er frembragt på grundlag af ægte kartoffelfrø, fire.
   Knolde fra forsøgsfrøplanter skal være første generation.
   Artikel 8
   Registrering af avlere, producenter og personer med ansvar for vedligeholdelse af kartoffelsorter frembragt af ægte kartoffelfrø
   1.   Deltagende medlemsstater skal føre og ajourføre et offentligt register over de fysiske eller juridiske personer, som producerer og handler med forsøgsmateriale.
   2.   Personerne i stykke 1 skal indsende en ansøgning til certificeringsmyndigheden for at blive optaget i registret. Denne ansøgning skal indeholde følgende elementer:
   
               a)
            
            
               navn, adresse og kontaktoplysninger
            
         
               b)
            
            
               værdien af den pågældende sort.
            
         Registret skal indeholde disse elementer for hver person.
   Artikel 9
   Mærkning
   Ud over de oplysninger, der kræves ved direktiv 2002/56/EF, skal pakninger eller beholdere med forsøgslæggeknolde, der er bragt i handelen som læggeknolde eller certificerede læggekartofler, være forsynet med et officielt mærke med de oplysninger, der er angivet i del A i bilag II.
   Beholdere med forsøgsfrøplanter skal ledsages af et dokument, der er udstedt af leverandøren, og som indeholder de oplysninger, der er angivet i del B til bilag II.
   Pakninger med ægte kartoffelfrø skal være forsynet med leverandørens mærkeseddel med de oplysninger, som er anført i del C i bilag II.
   Den officielle mærkeseddel, dokumentet, der ledsager beholdere med forsøgsfrøplanter og leverandørens mærkeseddel skal udfærdiges på mindst ét af EU's officielle sprog.
   Artikel 10
   Sporbarhed
   De deltagende medlemsstater skal sikre sporbarheden af forsøgsmateriale.
   En leverandør, som overfører forsøgsmateriale til en anden leverandør, skal udfærdige fortegnelser, således at leverandøren for hver del af forsøgsmaterialet kan identificere den leverandør, som den pågældende del blev overført til.
   En leverandør, fra hvem forsøgsmaterialet er blevet overført, skal føre fortegnelser, således at leverandøren for hver del af forsøgsmaterialet kan identificere den leverandør, som har overført den pågældende del.
   Leverandører skal opbevare de i denne artikel nævnte fortegnelser indtil den 31. marts 2024.
   Artikel 11
   Officielle inspektioner
   De deltagende medlemsstaters certificeringsmyndigheder skal foretage officielle inspektioner i forbindelse med produktion af forsøgsmateriale og forsøgsmateriale, der bringes i handelen. Uden at artikel 23 i direktiv 2002/56/EF derved tilsidesættes, skal sådanne officielle inspektioner som minimum dække:
   
               a)
            
            
               kontrol af erklæringer af mængder, der forventes produceret, og meddelelser om mængder, der er bragt i handelen
            
         
               b)
            
            
               teknisk renhed, indhold af andre arter og spiring af ægte kartoffelfrø
            
         
               c)
            
            
               overholdelse af kravene for så vidt angår producenten og enhver person, der bringer forsøgsmateriale i handelen i henhold til denne afgørelse.
            
         Inspektioner vedrørende stk. 1, litra b), skal foretages mindst én gang om året. De skal omfatte inspektionsbesøg hos de berørte personer og de marker og drivhuse, der anvendes til produktion af ægte kartoffelfrø og forsøgsfrøplanter.
   Artikel 12
   Underretnings- og rapporteringskrav
   1.   Senest den 28. februar hvert år skal leverandørerne underrette det ansvarlige organ i den deltagende medlemsstat om mængden af forsøgsmateriale, de har bragt i handelen i det foregående år. Deltagende medlemsstater skal føre fortegnelser over de mængder forsøgsmateriale, der er bragt i handelen. Disse oplysninger skal udleveres til certificeringsmyndigheden på anmodning.
   2.   Hver deltagende medlemsstat skal for hvert år, senest den 31. marts i det følgende år, forelægge Kommissionen og de andre medlemsstater en årlig rapport, der indeholder de i bilag III omhandlede oplysninger, hvis disse oplysninger er tilgængelige. Denne rapport skal altid indeholde oplysninger om de mængder forsøgsmateriale, der er bragt i handelen, og, hvis dette er kendt, om, hvilken medlemsstat forsøgsmaterialet var tiltænkt. Rapporten kan omfatte andre oplysninger, som den deltagende medlemsstat finder relevant.
   3.   Hver deltagende medlemsstat skal senest den 31. marts 2024 forelægge Kommissionen og de andre medlemsstater en endelig rapport, der indeholder de i bilag III omhandlede oplysninger. Denne rapport skal omfatte en vurdering af betingelserne for forsøget og af interessen for eventuelt at igangsætte endnu et forsøg. Rapporten kan omfatte andre oplysninger, som den deltagende medlemsstat finder relevant set i lyset af formålet med forsøget.
   4.   En deltagende medlemsstat, der afslutter sin deltagelse før den 31. december 2023, skal indsende sin endelige rapport senest den 31. marts året efter medlemsstatens deltagelse.
   Artikel 13
   Adressater
   Denne afgørelse er rettet til medlemsstaterne.
   
      Udfærdiget i Bruxelles, den 21. marts 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 193 af 20.7.2002, s. 60.
   
      (2)  Rådets direktiv 2002/53/EF af 13. juni 2002 om den fælles sortsliste over landbrugsplantearter (EFT L 193 af 20.7.2002, s. 1).
   
      BILAG I
      
         KRAV, DER ER OMHANDLET I ARTIKEL 6
      
      AFDELING A
      
         Krav til forsøgsfrøplanter
      
      
                  1.
               
               
                  Frøplanterne skal praktisk taget være frie for skadegørere eller sygdomme, der kan påvirke kvaliteten, eller tegn eller symptomer herpå, som reducerer anvendeligheden og navnlig for følgende skadegørere: Rhizoctonia solani Kühn, Phytophtera infestans (Mont.) de Bary, Alternaria solani Sorauer, Alternaria alternata (Fr.) Keissl., Verticillium dahlia Kleb., Verticillium albo-atrum Reinke & Berthold, kartoffelbladrullevirus, kartoffelvirus A, kartoffelvirus M, kartoffelvirus S, kartoffelvirus X og kartoffelvirus Y.
               
            
                  2.
               
               
                  Frøplanterne skal være frie for symptomer på sortbensyge.
               
            
                  3.
               
               
                  Frøplanterne skal være tilstrækkelig sortsægte og sortsrene.
               
            
                  4.
               
               
                  Frøplanterne skal praktisk taget være frie for defekter, der kan påvirke kvaliteten og anvendeligheden som plantemateriale.
               
            AFDELING B
      
         Krav til ægte kartoffelfrø
      
      
                  1.
               
               
                  Frøet skal være tilstrækkelig sortsægte og sortsrent.
               
            
                  2.
               
               
                  Forekomsten af sygdomme og skadelige organismer, der nedsætter frøets anvendelighed, skal begrænses til den mindst mulige.
               
            
                  3.
               
               
                  Teknisk renhed, indholdet af andre plantearter og frøets spireevne skal være tilstrækkelig til at garantere kvaliteten og anvendeligheden som forsøgsmateriale.
               
            
   
      BILAG II
      
         MÆRKNINGSKRAV, JF. ARTIKEL 9
      
      
                  A.
               
               
                  Betegnelse som omhandlet i artikel 9, stk. 1 »Læggeknolde dyrket på grundlag af ægte kartoffelfrø, tidsbegrænset forsøg i henhold til EU-regler og -normer«.
               
            
                  B.
               
               
                  Oplysninger som anført i artikel 9, stk. 2:
                  
                              1.
                           
                           
                              betegnelsen »Tidsbegrænset forsøg i henhold til EU- regler og -normer«
                           
                        
                              2.
                           
                           
                              navnet på det ansvarlige officielle organ og den pågældende medlemsstat eller deres initialer
                           
                        
                              3.
                           
                           
                              leverandørens registrerings- eller godkendelsesnummer
                           
                        
                              4.
                           
                           
                              producentens navn
                           
                        
                              5.
                           
                           
                              partiets referencenummer
                           
                        
                              6.
                           
                           
                              art, som minimum anført under den botaniske betegnelse
                           
                        
                              7.
                           
                           
                              sort
                           
                        
                              8.
                           
                           
                              mængde (antal ungplanter)
                           
                        
                              9.
                           
                           
                              produktionsmedlemsstat
                           
                        
                              10.
                           
                           
                              betegnelsen »Frøplanter dyrket på grundlag af ægte kartoffelfrø«
                           
                        
                              11.
                           
                           
                              behandling, hvor det er relevant.
                           
                        
            
                  C.
               
               
                  Oplysninger som anført i artikel 9, stk. 3:
                  
                              1.
                           
                           
                              betegnelsen »Tidsbegrænset forsøg i henhold til EU- regler og -normer«
                           
                        
                              2.
                           
                           
                              navnet på det ansvarlige officielle organ og den pågældende medlemsstat eller deres initialer
                           
                        
                              3.
                           
                           
                              navn og adresse eller registreringskode fra det offentlige register på den leverandør, der er ansvarlig for at anbringe etiketten
                           
                        
                              4.
                           
                           
                              partiets referencenummer
                           
                        
                              5.
                           
                           
                              art, som minimum anført under den botaniske betegnelse
                           
                        
                              6.
                           
                           
                              sort
                           
                        
                              7.
                           
                           
                              produktionsmedlemsstat
                           
                        
                              8.
                           
                           
                              betegnelsen »Ægte kartoffelfrø«
                           
                        
                              9.
                           
                           
                              anmeldt netto- eller bruttovægt eller anmeldt antal frø
                           
                        
                              10.
                           
                           
                              i tilfælde af vægtangivelse og af anvendelse af granulerede pesticider, pelleringsmidler eller andre faste tilsætningsstoffer, angivelse af arten af tilsætningsstoffet samt det omtrentlige forhold mellem vægten af rene frø og den samlede vægt
                           
                        
            
   
      BILAG III
      
         OPLYSNINGER, DER SKAL MEDTAGES I DEN I ARTIKEL 12 OMHANDLEDE RAPPORT:
      
      
                  1.
               
               
                  antal registrerede personer i henhold til artikel 8, stk. 1
               
            
                  2.
               
               
                  mængden af ægte kartoffelfrø, forsøgsfrøplanter og forsøgslæggeknolde, der er bragt i handelen, og, hvor det er relevant, den medlemsstat, som de ægte kartoffelfrø, forsøgsfrøplanterne eller forsøgslæggeknoldene var tiltænkt
               
            
                  3.
               
               
                  resultatet af inspektioner af ægte kartoffelfrø med hensyn til teknisk renhed, indhold af andre arter og spiring samt analysemetoder og tolerancer
               
            
                  4.
               
               
                  oplysninger til at fastlægge den passende størrelse på partiet og prøvestørrelser for ægte kartoffelfrø, herunder beskrivelser af metoder til prøveudtagning af frø og tolerancer
               
            
                  5.
               
               
                  resultatet af inspektioner af forsøgsfrøplanter med hensyn til sortsægthed og renhed samt anvendte metoder og tolerancer
               
            
                  6.
               
               
                  resultatet af inspektioner med hensyn til sortsægthed og renhed af knolde og misdannede knolde
               
            
                  7.
               
               
                  resultater af nationale sammenlignende forsøg
               
            
                  8.
               
               
                  brugervurdering af sundhed og kvalitet af læggekartofler frembragt på grundlag af ægte kartoffelfrø
               
            
                  9.
               
               
                  en cost-benefit-analyse, som gør det muligt at fastslå, hvorvidt produktionen af læggeknolde frembragt på grundlag af ægte kartoffelfrø er et bedre alternativ til produktion af læggekartofler.